b'\n_START_ARTICLE_\nJohan Gullichsen\n_START_PARAGRAPH_\nJohan Erik "Jussi" Gullichsen (s. 28. kes\xc3\xa4kuuta 1936 Pihlava, Porin maalaiskunta) on Teknillisen korkeakoulun selluloosatekniikan emeritusprofessori._NEWLINE_Gullichsen kirjoitti ylioppilaaksi Grankulla samskolasta 1955 ja valmistui \xc3\x85bo Akademista diplomi-insin\xc3\xb6\xc3\xb6riksi 1962.\n_START_SECTION_\nTy\xc3\xb6ura\n_START_PARAGRAPH_\nGullichsen ty\xc3\xb6skenteli Keskuslaboratorio tutkimusassistenttina (1962\xe2\x80\x931964) ja tutkijana (1989\xe2\x80\x93). H\xc3\xa4n oli Ekonon projekti-insin\xc3\xb6\xc3\xb6ri 1964\xe2\x80\x931971 ja toimi perustamansa Arhippainen, Gullichsen & Co -konsulttiyrityksen toimitusjohtajana vuodesta 1970\xe2\x80\x93. T\xc3\xa4ss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n on auttanut mets\xc3\xa4teollisuusyhti\xc3\xb6it\xc3\xa4 ratkaisemaan laatuun ja ymp\xc3\xa4rist\xc3\xb6\xc3\xb6n liittyvi\xc3\xa4 ongelmia. Gullichen toimi Teknillisen korkeakoulun professorina vuosina 1989\xe2\x80\x931999. T\xc3\xa4ll\xc3\xb6in h\xc3\xa4n johti puunjalostustekniikan laitosta vuosina 1990\xe2\x80\x931992 ja prosessi- ja materiaalitekniikan laitosta 1993\xe2\x80\x931996.   _NEWLINE_Gullichsen kehitti 1970-luvulla paperin valmistustavan merkitt\xc3\xa4v\xc3\xa4ll\xc3\xa4 tavalla uudistaneen ja kierr\xc3\xa4tyspaperin uusiok\xc3\xa4yt\xc3\xb6ss\xc3\xa4 erityisen t\xc3\xa4rke\xc3\xa4n keskisakeusteknologian eli mc-tekniikan. Se on pumppaustekniikka, jonka avulla saadaan kohennettua sellun laatua ja v\xc3\xa4hennetty\xc3\xa4 sellun tuottamisen vahingollisia ymp\xc3\xa4rist\xc3\xb6vaikutuksia. H\xc3\xa4n on rekister\xc3\xb6inyt yli 60 patenttia ja julkaissut yli 180 artikkelia. _NEWLINE_Gullichsen on toiminut lukuisissa luottamusteht\xc3\xa4viss\xc3\xa4. H\xc3\xa4n oli A. Ahlstr\xc3\xb6m Osakeyhti\xc3\xb6n (my\xc3\xb6hemmin Ahlstrom Oyj:n) hallituksen j\xc3\xa4sen (1970\xe2\x80\x931987) ja puheenjohtaja (1987\xe2\x80\x931998). Lis\xc3\xa4ksi h\xc3\xa4n on ollut Cartiere Bosso SpA:n hallituksen j\xc3\xa4sen (1979\xe2\x80\x931985) ja puheenjohtaja (1985\xe2\x80\x931993). H\xc3\xa4n oli Walter Ahlstr\xc3\xb6min s\xc3\xa4\xc3\xa4ti\xc3\xb6n hallituksen puheenjohtaja (useita vuosia vuodesta 1980\xe2\x80\x93), K\xc3\xa4mmerer GmbH:n hallituksen j\xc3\xa4sen (1981\xe2\x80\x931993), Oy Artek Ab:n hallituksen j\xc3\xa4sen (1990\xe2\x80\x931996) ja Oy Galerie Artek Ab:n (1990\xe2\x80\x93). H\xc3\xa4n oli R. B\xc3\xa4ckstr\xc3\xb6min s\xc3\xa4\xc3\xa4ti\xc3\xb6n puheenjohtaja (vuodesta 1990\xe2\x80\x93), Suomen luonnonvarain tutkimuss\xc3\xa4\xc3\xa4ti\xc3\xb6n hallituksen j\xc3\xa4sen (1990\xe2\x80\x93) ja Nottb\xc3\xa4ck-s\xc3\xa4\xc3\xa4ti\xc3\xb6n hallituksen j\xc3\xa4sen (1992\xe2\x80\x93).\n_START_SECTION_\nTunnustuksia\n_START_PARAGRAPH_\nGullichsenille my\xc3\xb6nnettiin Vuoden insin\xc3\xb6\xc3\xb6rity\xc3\xb6palkinto 1984 ja arvostettu Marcus Wallenberg -palkinto 1986. H\xc3\xa4n on Svenska tekniska vetenskapsakademi i Finlandin j\xc3\xa4sen (puheenjohtaja useita vuosia vuodesta 1995) ja Ruotsin kuninkaallisen insin\xc3\xb6\xc3\xb6ritieteiden akatemian j\xc3\xa4sen (1987\xe2\x80\x93). Vuonna 1988 h\xc3\xa4net nimitettiin \xc3\x85bo Akademin kunniatohtoriksi. H\xc3\xa4n on saanut Suomen Valkoisen Ruusun ritarikunnan ensimm\xc3\xa4isen luokan ritarin kunniamerkin. H\xc3\xa4n sai Suomen Paperi-insin\xc3\xb6\xc3\xb6rien yhdistyksen Lamp\xc3\xa9n-mitalin 2004. H\xc3\xa4net otettiin mukaan paperiteollisuuden Hall of Fameen 2005. Vuonna 2007 h\xc3\xa4nelle my\xc3\xb6nnettiin Matti Sundbergin laaturahaston 5\xc2\xa0000 euron laatupalkinto.\n_START_SECTION_\nKilpapurjehdus\n_START_PARAGRAPH_\nJohan Gullichsen on harrastanut kilpapurjehdusta 1950-luvulta l\xc3\xa4htien. H\xc3\xa4n osallistui vuonna 1964 Tokion kes\xc3\xa4olympialaisissa 5.5m-luokkaan yhdess\xc3\xa4 Juhani Salovaaran ja Peter Fazerin kanssa sijoittuen kuudenneksi. _NEWLINE_Vuonna 2005 Gullichsen miehist\xc3\xb6ineen saavutti Sydneyss\xc3\xa4 j\xc3\xa4rjestetyiss\xc3\xa4 5,5m-luokan MM-kilpailuissa hopeaa.\n_START_SECTION_\nPerhe\n_START_PARAGRAPH_\nGullichsenin \xc3\xa4iti on taidemesenaatti Maire Gullichsen ja is\xc3\xa4 Ahlstr\xc3\xb6m-yhti\xc3\xb6iden johtajana toiminut vuorineuvos Harry Gullichsen. Professorit Lilli Alanen ja Kristian Gullichsen ovat h\xc3\xa4nen sisaruksiaan. Johanin vaimo Anna Gullichsen on ty\xc3\xb6skennellyt mm. Galerie Artekissa ja heid\xc3\xa4n tytt\xc3\xa4rens\xc3\xa4 Johanna Gullichsen on tekstiilisuunnittelija. 1990-luvun alusta Johan Gullichsen on asunut Palikaisissa Somerolla, mist\xc3\xa4 h\xc3\xa4nen vaimonsa Anna on kotoisin.'